《奉和幸韦嗣立山庄侍宴应制》
唐代·李峤

南洛师臣契，东岩王佐居。幽情遗绂冕，宸眷属樵渔。

制下峒山跸，恩回灞水舆。松门驻旌盖，薜幄引簪裾。

石磴平黄陆，烟楼半紫虚。云霞仙路近，琴酒俗尘疏。

乔木千龄外，悬泉百丈馀。崖深经炼药，穴古旧藏书。

树宿抟风鸟，池潜纵壑鱼。宁知天子贵，尚忆武侯庐。

作者简介：李峤(644～713) ，唐代诗人。字巨山。赵州赞皇（今属河北）人。李峤对唐代律诗和歌行的发展有一定的作用与影响。他前与王勃、杨炯相接，又和杜审言、崔融、苏味道并称“文章四友”。